# Lingaz talian

|  |  |
| --- | --- |
| **Articul per Ladin Gherdëina** |  |

| Talian |
| --- |
| *italiano*, *lingua italiana* |
| Pronunzia | [itaˈljaːno]  |
| Etnia | Talians |
| Rujeneda de l'oma | 64,82 milions (2012) Segonda rujeneda: 3,08 milions De ndut: 67,90 milions |
| Familia de rujenedes | Indo-Europeich
* Italich
	+ Romanz
		- Italo-Uzidentel
			* **Talian**
 |
| Formes da dant | Latin vedl
* Latin vulgher
	+ Toscan
 |
| Dialec | * Dialec toscans, Dialec talians zentrei, plu formes raioneles dl talian
 |
| Sistem de scritura | Latin (Alfabet talian) |
| Status ufiziel |
| Rujeneda ufiziela te |
4 stac
* Talia
* Svizra
* San Marino
* Zità dl Vatican

2 regions
* Istria Slovena (Slovenia)
* Istria (Croazia)

 |
| Rujeneda de mendranza recunesciuda te |
4 stac
* Bosnia y Herzegovina
* Croazia
* Romania
* Slovenia
 |
| Regulà da | Accademia della Crusca |
| Codesc de rujeneda |
| ISO 639-1 | `it` |
| ISO 639-2 | `ita (B)` `ita (T)` |
| ISO 639-3 | – |
|   Rujeneda ufiziela
  Plu da giut rujeneda co-ufiziela
  Presënza de cumuniteies italofones |

L **talian** (*italiano*, pronunzià [itaˈljaːno]  o *lingua italiana* [ˈliŋɡwa itaˈljaːna]) ie n lingaz romanz de la familia de lingac indoeuropeics che se à evolù dal latin vulgher dl Mper Roman. Adum cul lingaz sarde ie l talian la rujeneda che se à mudà l mancul dal latin.

Rujenà da ntëur a 85 milions de persones (tl 2022) ie l talian na rujeneda ufiziela te la Talia, te la Svizra (tl Tessin y tl Grijon), a San Marino y te la Zità dl Vatican. L à n status ufiziel de mendranza te la Croazia y te n valguna pertes de l'Istria slovena. L talian vën ënghe rujenà da na gran pert de la diaspora taliana tl cuntinënt american y te l'Australia. L talian fej pert de la rujenedes curides tres l *European Charter for Regional or Minority Languages* te la Bosnia y Herzegovina y te la Romania, nce sce l talian ne ie no co-ufiziel no na rujeneda scuneda te chisc stac. Na gran pert de la jënt che rejona l talian sa da rujené doi rujenedes, l talian (standard o te na variazion raionela) y una de la rujenedes talianes dl post, suënz rujenedes a cësa ulache i ie cresciui su. Da tenì cont iel che rujenedes sciche l sarde, l napoletan o l veneto ne vën te la linguistica nia ududes coche dialec dl talian ma plutosc coche rujenedes desfrëntes.

L talian ie una de la majera rujenedes de l'Europa, la ie una de la rujenedes ufizieles de la Organisazion per Segurëza y Cooperazion te l'Europa y una de la rujenedes de lëur dl Cunsëi d'Europa. La ie la segonda majera rujeneda de l'oma te l'Union Europa cun 67 milions de persones (15% de la populazion de l'UE) y la ie la segonda rujeneda de 13,4 milions de zitadins de l'UE (3%). Cumpedan nce chëi che rejona talian te stac nia de la UE (sciche la Svizra, Albania y l Riam Unì) y sun autri cuntinënc ie l numer total de persones che rejona l talian ntëur a 85 milions. L talian ie la rujeneda prinzipela de la Santa Sënta y la lingua franca te la gerarchia de la dlieja catolica. La ie nce la rujeneda ufiziela dl
Orden Sovran Militer de Malta. L talian vën adurvà scialdi te la terminologia de mujiga y opera cun n gran numer de paroles talianes che fej referimënt ala mujiga che ie deventedes paroles nternaziuneles adurvedes te autra rujenedes ntëur al mond.

L talian fova stat fat la rujeneda ufiziela dl stat do l'unificazion de la Talia, ulache dant fovela mé na rujeneda leterera baseda sui dialec toscans se basan sun coche rujenova la tlas auta de la sozietà de Firënza. Belau duta la paroles natives tl talian fina cun na vocala y l talian à n sistem de set vocales ('e' y 'o' à n tonn mez-aut y mez-bas). L talian desferenzieia danter consonantes longes y curtes y geminazion (dublië) de la consonantes.

* Scriver a man in corsivo a scola italiana
*

## Referënzes